

**CYFARFOD BWRDD CYHOEDDUS**

**20 Gorffennaf 2023**

**drwy Zoom**

**09:30 - 12:50**

|  |  |
| --- | --- |
| **Yn bresennol:**  **Aelodau’r Bwrdd:**  Mick Giannasi, Cadeirydd  Carl Cooper (eitemau 1-8 ac 13)  Donna Hutton  Damian Bridgeman (eitemau 1-9, 12 ac 13)  Emma Britton  Grace Quantock  Helen Mary Jones  Jane Moore  Jo Kember  Simon Burch | **Swyddogion Gofal Cymdeithasol Cymru:**  Sue Evans (Prif Swyddog Gweithredol)  Andrew Lycett (Cyfarwyddwr Cyllid, Strategaeth a Gwasanaethau Corfforaethol)  David Pritchard (Cyfarwyddwr Rheoleiddio)  Sarah McCarty (Cyfarwyddwr Gwella a Datblygu)  Geraint Rowlands (Cyfarwyddwr Cynorthwyol Cyllid a TG)  Kate Salter (Cyfarwyddwr Cynorthwyol Gwasanaethau Corfforaethol)  Jon Day (Cyfarwyddwr Corfforaethol y Gweithlu)  Rhianon Jones (Rheolwr AD)  Liz Parker (Cadeirydd Cyngor Partneriaeth Staff)  Llinos Bradbury (Ysgrifennydd y Bwrdd - cofnodion)  **Yn bresennol:**  Aled Jones, Cymen (cyfieithu ar y pryd)  Joseph Wilton, Llywodraeth Cymru |

|  |  |
| --- | --- |
| **Sesiwn gyhoeddus:** | |
|  |  |
| **1.** | **Croeso a Sylwadau Agoriadol gan y Cadeirydd** |
| i.  ii. | Croesawodd y Cadeirydd bawb i'r cyfarfod ac estynnodd groeso cynnes yn arbennig i aelodau staff newydd ac aelodau o’r cyhoedd a oedd yn arsylwi.  Dywedodd y Cadeirydd wrth aelodau'r Bwrdd y byddai Mentimeter yn cael ei ddefnyddio i gasglu adborth am effeithiolrwydd y cyfarfod ar wahanol adegau o’r agenda. |
| **2.** | **Ymddiheuriadau a Datgan Buddiannau** |
| i.  ii.  iii. | Nodwyd ymddiheuriadau gan Abigail Harris, Maria Battle, Peter Max a Trystan Pritchard. Dywedodd Carl Cooper a Damian Bridgeman eu bod angen gadael y cyfarfod yn gynnar yn sgil ymrwymiadau eraill ac roedd Sarah McCarty angen gadael rhwng 10:00am ac 11:00am i fynd i gyfarfod Llywodraeth Cymru.  Gan fod posibilrwydd na fyddai cworwm yn ddiweddarach yn y cyfarfod pan roedd aelodau angen gadael, dywedodd y Cadeirydd y byddai’n newid ychydig ar yr agenda er mwyn gallu ystyried yr eitemau a oedd angen eu cymeradwyo yn gynharach yn y cyfarfod. Byddai eitem 13, canllawiau archwiliad dwfn, yn cael ei hystyried ar ôl eitem 8 a byddai eitem 12, datganiad o argyfwng hinsawdd, yn cael ei hystyried ar ôl eitem 9.  Datganodd Helen Mary Jones ei bod yn aelod o Bwyllgor Cymru y Comisiwn Cydraddoldeb a Hawliau Dynol ac yn Gadeirydd yr elusen, Plant yng Nghymru, fel y nodwyd yn ei chofrestr o fuddiannau. Nid oedd datganiadau ychwanegol o fuddiannau i’w nodi. |
| **3.** | **Cofnodion Cyfarfod y Bwrdd** |
| i. | Cafodd cofnodion cyfarfod 05 Mai 2023 eu trafod a'u cymeradwyo gan y Bwrdd fel cofnod cywir o'r cyfarfod. |
| **4.** | **Log Gweithredu a Materion yn Codi** |
| i.  ii.  iii.  iv. | Tynnwyd sylw’r aelodau at y log gweithredu parhaus sy’n rhoi’r wybodaeth ddiweddaraf am y cynnydd a wnaed yn erbyn camau gweithredu sy’n weddill ers y cyfarfod diwethaf.  Nid oedd unrhyw gwestiynau na sylwadau pellach ar y log gweithredu nac unrhyw faterion yn codi.  Tynnodd y Cadeirydd sylw’r aelodau at Gamau Gweithredu’r Cadeirydd a gymerwyd ers y cyfarfod diwethaf. Roedd dwy eitem; a nodiadau’r trafodaethau wedi’u cynnwys yn y papurau ar gyfer y cyfarfod:   * Newidiadau i Reolau’r Radd mewn Gwaith Cymdeithasol - yn dilyn ymarfer ymgynghori cyhoeddus, cymeradwywyd cyfres o newidiadau i’r Rheolau, yn amodol ar addasiad terfynol i eiriad y cynigion a awgrymwyd gan aelodau Grŵp Gweithredu’r Cadeirydd ac adborth ysgrifenedig aelodau eraill y Bwrdd. Roedd y rhain yn ymwneud â’r defnydd o ragenwau niwtral o ran rhywedd, cymwysterau rhifedd, y defnydd o gyfweliadau rhithwir, profiad blaenorol a’r rheolau ar drosglwyddo rhwng cyrsiau. * Dyfarniad Cyflog Anghyfunol - galwyd Grŵp Gweithredu’r Cadeirydd ar frys yn dilyn penderfyniad gan Lywodraeth Cymru i gyflwyno dyfarniad cyflog untro i’w staff i gydnabod y pwysau costau byw cyfredol. Roedd Llywodraeth Cymru wedi gofyn i’r holl Gyrff a Noddir gan Lywodraeth Cymru ystyried gwneud dyfarniad tebyg. Roedd yn achos brys am fod angen cynnwys hyn yn y cylch cyflogres pe bai’r cynnig yn cael ei gymeradwyo. Ffurfiwyd Grŵp Gweithredu’r Cadeirydd gan aelodau’r Pwyllgor Tâl i sicrhau cysondeb â phenderfyniadau cyflog hirdymor a chafodd y mater ei drin o bell fel ymarfer papur er mwyn cwrdd â’r torbwynt i’w gynnwys yn y cylch cyflogres nesaf * Ar ôl trafod y cynnig, cymeradwyodd yr aelodau daliad cyfunol untro o £1,500 i bob aelod o staff Gofal Cymdeithasol Cymru o dan lefel Cyfarwyddwr. Cytunodd yr aelodau bod y taliad arfaethedig yn briodol a fforddiadwy er y byddai’n anochel o gyfyngu ar hyblygrwydd y sefydliad i ymdrin ag unrhyw alwadau ychwanegol yn ystod y flwyddyn. Gofynnodd yr aelodau i hyn gael ei gynnwys yn ymateb y Prif Swyddog Gweithredol i Lywodraeth Cymru.   Nid oedd unrhyw gwestiynau na sylwadau pellach gan yr Aelodau, naill ai mewn perthynas â’r broses na’r camau gweithredu a gymerwyd o ganlyniad i Weithredu’r Cadeirydd. |
| **5.** | **Y Wybodaeth Ddiweddaraf gan Gadeiryddion y Pwyllgorau** |
| i.  ii.  iii. | Dywedodd y Cadeirydd fod penderfyniad wedi’i wneud yn dilyn yr adolygiad effeithiolrwydd llywodraethu blynyddol, y byddai Cadeiryddion y Pwyllgorau yn cyflwyno adroddiad ysgrifenedig i’r Bwrdd wrth symud ymlaen, adroddiad a fyddai’n crynhoi’r prif ganlyniadau o gyfarfod diweddaraf eu Pwyllgor. Felly, roedd adroddiadau o gyfarfodydd mis Mehefin y Pwyllgor Archwilio a Risg a’r Pwyllgor Rheoleiddio a Safonau wedi’u cynnwys yn y papurau.  Gofynnodd y Cadeirydd a oedd Cadeiryddion y Pwyllgorau am ychwanegu unrhyw beth at y crynodebau ysgrifenedig a gyflwynwyd ganddynt. Nid oedd gan yr un ohonynt unrhyw beth i’w ychwanegu.  Gofynnodd y Cadeirydd am unrhyw sylwadau neu gwestiynau ar yr adroddiadau; nid oedd unrhyw sylwadau a **nodwyd** y diweddariadau gan y Bwrdd. |
| **6.** | **Gosod cyd-destun a negeseuon allweddol gan y Prif Weithredwr** |
| i.  ii.  iii.  iv. | Gosododd SE y cyd-destun ar gyfer gweddill y cyfarfod, a chafwyd rhai diweddariadau llafar i ategu’r ddogfen friffio a rannwyd ymhlith aelodau’r Bwrdd cyn y cyfarfod. Tynnodd sylw at y materion canlynol; credai y byddent o ddiddordeb arbennig i’r aelodau:   * Roedd canlyniadau’r arolwg staff diweddar yn gadarnhaol iawn unwaith eto, a gweithio hybrid yn addas i’r rhan fwyaf o bobl. Roedd mwy o fanylion yn yr adroddiad AD chwarterol. Roedd nifer fach o adroddiadau am fwlio, aflonyddu neu wahaniaethu yng nghanlyniadau’r arolwg ac felly, sefydlwyd llwybr diogel i bobl ddod ymlaen i rannu eu pryderon. Hefyd, byddai adolygiad o’r polisi urddas yn y gwaith yn cael ei gynnal fel un o gamau gweithredu’r canlyniadau. Anogwyd pobl i godi materion ar y pryd, ac roedd hi’n bwysig eu bod yn teimlo’n ddiogel wrth wneud hynny. * Gan fod gweithio hybrid wedi parhau i weithio’n dda, roedd y cyfle i leihau’r gofod swyddfa cyfredol dan ystyriaeth. Roedd cymal terfynu ar y gorwel ym mhrydles swyddfa Caerdydd yn fuan; byddai’n ein galluogi i benderfynu faint o gapasiti i’w ryddhau. Hefyd, byddai’n helpu’r sefydliad gyda’r ymrwymiad i leihau ôl-troed carbon. * Fel y soniwyd eisoes, roedd aelodau’r Pwyllgor Tâl wedi cymeradwyo dyfarniad cyflog anghyfunol i bob gweithiwr o dan lefel Cyfarwyddwyr drwy Gam Gweithredu’r Cadeirydd. Yn anffodus, roedd heriau technegol y gyflogres yn golygu na ellir gweithredu hyn erbyn dyddiad cau mis Gorffennaf, felly byddai’r taliad yn digwydd ym mis Awst. * Roedd y sefydliad yn dal i ddisgwyl adborth ar y cais cylch gwaith cyflog craidd a gyflwynwyd i Lywodraeth Cymru ym mis Mehefin. Roedd trafodaethau cyflog y gwasanaeth sifil yn dal i fynd rhagddynt ac roedd dymuniad i gysoni â’r cytundebau hynny lle gellid fforddio hynny. Roedd y Pwyllgor Tâl wedi cefnogi codiad o 4% gyda’r opsiwn i ailystyried lefel y dyfarniad, yn dibynnu ar ganlyniad trafodaethau cyflog y gwasanaeth sifil. * Defnyddiwyd asiantaeth recriwtio i helpu i benodi’r Rheolwr Marchnata a Chyfathrebu yn sgil anhawster i recriwtio i’r swydd hon. Roedd swydd y Cyfarwyddwr Cynorthwyol ar gyfer Trawsnewid Digidol, sy’n swydd newydd yn y sefydliad, yn dilyn yr un trywydd. * Parhawyd i dreialu’r cynllun gwerthuso swyddi newydd gyda rhagor o wybodaeth wedi’i chynnwys yn yr adroddiad AD. * Roedd y sefydliad yn dal i ddisgwyl am gadarnhad o’r gyllideb a’r llythyr cylch gwaith terfynol. Deallwyd bod tîm cyllid canolog Llywodraeth Cymru wrthi’n craffu ar yr holl gyllidebau adrannol yn sgil y sefyllfa heriol gyda chyllidebau ar ddiwedd Chwarter 1. O ganlyniad, efallai na fydd y llythyr cylch gwaith a’r gyllideb derfynol yn cyrraedd tan fis Awst. Felly, roedd y penderfyniadau gwariant yn cael eu cymryd ar sail risg wedi’i rheoli. Byddai’r Bwrdd yn cael ei hysbysu pe bai unrhyw newidiadau sylweddol i’r gyllideb a’r cylch gwaith arfaethedig. * Roedd crynodeb o nifer o benderfyniadau polisi allweddol Llywodraeth Cymru a thrafodaethau’r Senedd wedi’u cynnwys yn y papur briffio er gwybodaeth. Yr un allweddol i Gofal Cymdeithasol Cymru oedd yr ymgynghoriad ar Ail-gydbwyso Gofal Cymdeithasol a ddaeth i ben ar 14 Awst. Roedd cyfle o hyd i Aelodau’r Bwrdd ddarparu sylwadau i’w cyfrannu at yr ymateb os oeddynt yn dymuno. * Roedd Gofal Cymdeithasol Cymru wedi ymateb i gyn-ymgysylltiad anffurfiol ar y strategaeth iechyd meddwl gyda Llywodraeth Cymru; roedd disgwyl y byddai proses ymgynghori ffurfiol yn dilyn, ac y byddai ymateb yn cael ei ddarparu maes o law. * Roedd mwyafrif y grwpiau cydnerthedd systemau a sefydlwyd yn ystod COVID wedi dod i ben erbyn hyn. Roedd disgwyl y byddai’r grwpiau paratoi at y gaeaf yn cael eu galw yn barod at yr Hydref. * Roedd adroddiad ‘Os Nad Nawr, Pryd?’ Pwyllgor Plant, Pobl Ifanc ac Addysg y Senedd yn cynnwys 27 o argymhellion ar gyfer Llywodraeth Cymru, rhai ohonynt yn cynnwys gwaith posibl i Gofal Cymdeithasol Cymru yn y dyfodol (er enghraifft, cofrestru gofalwyr maeth a’r awgrym y dylai gweithwyr cymdeithasol cymwysedig gael uchafswm o lwyth achosion). Roedd yr argymhellion naill ai wedi’u gwrthod, wedi’u cytuno’n rhannol neu wedi’u cytuno; roedd hyperddolen i’r adroddiad wedi’i gynnwys yn y papur briffio i alluogi aelodau’r Bwrdd i ddarllen mwy o fanylion pe dymunent. * Roedd Cymdeithas Llywodraeth Leol Cymru (CLlLC) yn datblygu papur briffio yn rhoi manylion yr heriau i lywodraeth, yn enwedig ym meysydd recriwtio, gofal cymdeithasol, addysg, cynllunio a gwasanaethau trafnidiaeth. * Roedd mynd i’r afael ag anghydraddoldebau iechyd i leihau’r galw ar y GIG yn uchel ar yr agenda ac yn cyd-fynd â rhaglen ‘Ymhellach, Yn Gyflymach’ Llywodraeth Cymru. * Roedd y cyflwyniad i raglen y blynyddoedd cynnar a gofal plant a ddatblygwyd gan Gofal Cymdeithasol Cymru wedi arwain at gwestiynau yn y Senedd y darparodd swyddogion atebion iddynt. * Roedd enwebiadau am y wobr ‘Gofalu trwy’r Gymraeg’ ar agor ar hyn o bryd a’r canlyniad i’w gyhoeddi yn Eisteddfod Genedlaethol 2023, fel cyfle i ddathlu gofal gwych sy’n cael ei ddarparu trwy gyfrwng y Gymraeg.   Wrth gyfeirio at bapurau’r cyfarfod, tynnodd SE sylw at y materion canlynol a fyddai o ddiddordeb arbennig i’r Aelodau:   * Mae cynllun datblygu Strategaeth y Gweithlu’n dangos y daith o welliant parhaus ar gyfer y sector. * Diolchwyd i’r tîm cyllid am gynhyrchu’r adroddiad blynyddol a chyfrifon drafft o ystyried y problemau capasiti yn y tîm cyllid ac Archwilio Cymru. * Roedd adroddiad cynnydd cynllun busnes Chwarter 1 yn destun craffu. Roedd 80% o’r gweithgareddau cynlluniedig yn cyrraedd y targed a thargedau rheoleiddio newydd wedi’u cynnwys yn yr adroddiad yn dilyn trafodaethau blaenorol yn y Bwrdd. * Roedd yr adroddiad cyflog cyfartal yn dangos sefyllfa gadarnhaol ond yn cydnabod hefyd nad oedd lle i orffwys ar rwyfau. * Roedd y Datganiad Argyfwng Hinsawdd yn dangos ymrwymiad y sefydliad i’r mater pwysig hwn. * Roedd y canllawiau archwiliad dwfn a gynhyrchwyd yn dilyn trafodaethau yn y Pwyllgor Archwilio a Risg, wedi darparu canllaw defnyddiol i’r broses a byddai’n helpu i sicrhau dull cyson a chymesur.   Diolchodd y Cadeirydd i SE am y trosolwg a gofynnodd i’r Aelodau am unrhyw sylwadau neu gwestiynau. Codwyd y pwyntiau canlynol:   * Dywedodd HMJ fod y Gweinidog Iechyd a Gwasanaethau Cymdeithasol wedi cytuno i fynd yn ôl i’r Pwyllgor Plant, Pobl Ifanc ac Addysg ym mis Medi i drafod ymhellach yn dilyn cyhoeddi ymateb Llywodraeth Cymru i adroddiad ‘Os Nad Nawr, Pryd?’. * Dywedodd HMJ hefyd, er bod cael y Wobr Gofalu trwy’r Gymraeg yn yr Eisteddfod yn gadarnhaol, ei bod hi’n bwysig bod y Gymraeg hefyd yn rhan o’r seremoni Wobrau yn y dyfodol. * Diolchodd SE i HMJ am y diweddariad ar Bwyllgor Plant, Pobl Ifanc ac Addysg y Senedd a dywedodd y byddai’n cadw golwg ar ddatblygiadau. * O ran y dymuniad i weld y Gymraeg yn cael lle amlycach yn y Gwobrau, awgrymodd y gellid gwahodd enillydd y Wobr Gofalu trwy’r Gymraeg i’r llwyfan yn y Gwobrau er mwyn cydnabod llwyddiant yr enillydd yn yr Eisteddfod. * Roedd SB yn dymuno diolch i SE am ei hamser yn ysgrifennu’r briffiau ar gyfer y Bwrdd a oedd yn cynnwys diweddariadau rhagorol i’w nodi.   Nid oedd cwestiynau na sylwadau pellach, a nododd y Bwrdd y diweddariadau a ddarparwyd. |
| **7.** | **Adroddiad Sicrwydd Cadeirydd y Pwyllgor Archwilio a Risg i’r Bwrdd** |
| i.  ii. | Fel Cadeirydd y Pwyllgor Archwilio a Risg, cyflwynodd CC yr adroddiad hwn i’r Bwrdd a thynnu sylw at y pwyntiau allweddol canlynol:   * Roedd yr archwilwyr mewnol newydd wedi dechrau ar eu gwaith yn Ebrill 2022. Roedd y trefniadau’n gweithio’n effeithiol, a pherthynas waith gadarnhaol wedi datblygu dros y flwyddyn. * Diolchodd CC i’r swyddogion am safon y papurau a dderbyniodd y Pwyllgor a oedd yn galluogi’r Pwyllgor i gyflawni ei ddyletswyddau craffu a herio’n effeithiol. Diolchodd i aelodau’r Pwyllgor am eu presenoldeb mewn cyfarfodydd hefyd. * Roedd manylion yr adroddiadau archwilio mewnol a ystyriwyd gan y Pwyllgor wedi’u nodi yn yr adroddiad; roedd 10 wedi’u derbyn gan y Pwyllgor yn ystod 2022/23 gyda 7 yn darparu sicrwydd sylweddol a 3 yn darparu sicrwydd rhesymol. * Diolchodd CC i Daxa Varsani am ei chyfraniad i’r Pwyllgor dros y 4 blynedd diwethaf wrth i’w thymor ddod i ben ym Mawrth 2023. * Roedd Heikki Doyle (fel arweinydd ariannol) ac Abhishek Vyas (fel arweinydd seiber a digidol) wedi ymuno â’r Pwyllgor ym Mawrth 2023 fel aelodau annibynnol; roedd eu penodiadau wedi darparu sgiliau a dealltwriaeth newydd gan alluogi’r Pwyllgor i ddarparu rôl graffu well.   Ar ran y Bwrdd, diolchodd y Cadeirydd i CC am ei arweiniad fel cadeirydd y Pwyllgor a gofynnodd a oedd unrhyw gwestiynau neu sylwadau ar yr adroddiad. Ni chafwyd dim, felly fe **gymeradwyodd** y Bwrdd yr adroddiad. |
| **8.** | **Adroddiad Blynyddol a Chyfrifon Drafft 2022-23** |
| i.  ii.  iii.  iv.  v.  vi.  vi.  vii.  viii.  ix.  x.  xi.  xii.  xiii.  xiv.  xv. | Fel Cadeirydd y Pwyllgor Archwilio a Risg, darparodd CC y cyd-destun ar gyfer yr adroddiad hwn ac yn arbennig, tynnodd sylw at natur anarferol yr argymhellion a oedd yn deillio ohono. Atgoffodd yr aelodau, mewn blynyddoedd a fu, yng nghyfarfod mis Gorffennaf, fod y Bwrdd yn cael gwahoddiad i gymeradwyo’r cyfrifon a’r adroddiad blynyddol yn ffurfiol ar argymhelliad y Pwyllgor Archwilio a Risg. Roedd yr argymhelliad hwn yn dilyn craffu manwl ar yr adroddiad yng nghyfarfod blaenorol y Pwyllgor. Fodd bynnag, pan gyfarfu’r Pwyllgor Archwilio a Risg ar 17 Gorffennaf 2023, am resymau a oedd eisoes yn hysbys ac wedi’u cofnodi’n dda, nid oedd Archwilio Cymru wedi cwblhau’r holl waith archwilio yr oedd gofyn iddo ei wneud eto. Felly, nid oedd y Pwyllgor yn gallu gwneud y gwaith craffu angenrheidiol yn llawn ac o ganlyniad, nid oedd mewn sefyllfa i argymell bod yr adroddiad a’r cyfrifon yn cael eu cymeradwyo ar y cam hwnnw. Yn arbennig, roedd gwaith craffu’r Pwyllgor wedi canolbwyntio ar y cyfrifon ar draul yr adroddiad ar berfformiad, nad oedd wedi derbyn sylw’r archwilwyr eto.  Esboniodd CC fod yna nifer o ffactorau a oedd yn oedi’r gwaith o gwblhau’r adroddiad blynyddol a chyfrifon, yn cynnwys newidiadau a gyflwynwyd i safonau cyfrifyddu ac archwilio a oedd wedi creu gofynion ychwanegol ac wedi golygu bod Archwilio Cymru angen newid ei amserlen. Roedd hyn wedi creu anawsterau i Archwilio Cymru a Gofal Cymdeithasol Cymru. Fodd bynnag, roedd Archwilio Cymru wedi awgrymu ei fod yn disgwyl gallu darparu barn archwilio ddiamod cyn belled nad oedd unrhyw ddatblygiadau na ellid eu rhagweld.  Dan yr amgylchiadau, argymhelliad y Pwyllgor oedd y dylai’r Bwrdd drafod yr adroddiad blynyddol a’r cyfrifon fel yr oeddynt a dirprwyo’r gymeradwyaeth derfynol i’r Pwyllgor Archwilio a Risg yn ei gyfarfod ym mis Medi. Byddai hyn yn golygu y byddai modd cwblhau erbyn y dyddiad cyflwyno, a oedd yn dod cyn cyfarfod nesaf y Bwrdd. Awgrymodd CC y dylid gwahodd holl aelodau’r Bwrdd i fynychu ar gyfer yr eitem honno yng nghyfarfod y Pwyllgor ym mis Medi er mwyn adlewyrchu gweithdrefnau sefydledig mor agos â phosibl.  Tynnodd CC sylw’r Bwrdd hefyd at adroddiad barn yr archwilydd lle codwyd cwestiwn am gapasiti’r tîm cyllid. Trafodwyd hyn gan y Pwyllgor Archwilio a Risg ar 17 Gorffennaf ac roedd SE ac AL wedi cytuno i adolygu capasiti cyfredol, o ystyried twf y sefydliad a’r potensial i hyn effeithio ar lwyth gwaith y tîm cyllid.  Diolchodd AL i CC am ddarparu’r cyd-destun ac esboniodd fod yr archwilwyr wedi dangos eu bod yn bwriadu cyhoeddi barn ddiamod ar y cyfrifon ar y pwynt hwnnw gan fod yna gytundeb mewn egwyddor am y newidiadau a oedd angen eu gwneud ac y byddai’r gwaith wedi’i gwblhau erbyn i’r archwiliad gael ei gwblhau. O ganlyniad, nid oedd unrhyw feysydd o anghydfod posibl. Ail-bwysleisiodd y pwynt roedd CC wedi’i wneud - gan fod cyfarfod y Pwyllgor wedi canolbwyntio ar y cyfrifon, byddai’n ddefnyddiol derbyn adborth gan aelodau’r Bwrdd am y sylwadau ar berfformiad er mwyn sicrhau bod dwy elfen yr adroddiad wedi’u hystyried yn llawn.  Diolchodd y Cadeirydd i AL am ei gyfraniad a gofynnodd i’r Aelodau am unrhyw sylwadau neu gwestiynau am yr argymhellion yn yr adroddiad, y ffordd ymlaen arfaethedig neu gynnwys yr adroddiad ei hun. Codwyd y materion canlynol:   * Gofynnodd JK, fel rhywun oedd heb gefndir ariannol, am esboniad o ystyr y term *prior period adjustment* * Esboniodd GR fod hyn yn ymwneud â’r ffordd roedd gwariant yn cael ei gategoreiddio ar y system CRM (Carreg). Roedd hwn wedi’i gyfalafu yn y gorffennol. Fodd bynnag, yn sgil cyngor gan Archwilio Cymru, cadarnhawyd y dylai hwn fod wedi cael ei drin fel gwasanaeth ac na ddylai fod wedi’i gyfalafu gan fod trwyddedau meddalwedd yn cael eu rhoi’n flynyddol. Roedd Archwilio Cymru wedi cytuno â’r ffordd roedd y newid hwn wedi’i drin yn y cyfrifon ac roedd hyn wedi’i gadarnhau gan y Pwyllgor Archwilio a Risg wedyn. Yn sgil y newid mewn triniaeth, roedd angen gwneud newidiadau i’r cyfrifon i ddangos bod y gost yn cael ei thrin drwy ddatganiad o wariant net cynhwysfawr yn hytrach na thrwy ddibrisiant. * Diolchodd GQ i CC am y trosolwg cynhwysfawr ac am ddarparu’r sail resymegol dros argymell bod cymeradwyaeth derfynol i’r adroddiad blynyddol a chyfrifon yn cael ei dirprwyo i’r Pwyllgor Archwilio a Risg. Roedd hyn wedi’i chalonogi. * Dywedodd AL fod opsiwn i ddod â’r adroddiad yn ôl i’r Bwrdd yn ei gyfarfod ym mis Hydref. Fodd bynnag, roedd y dyddiad yn syrthio’n union ar ddiwrnod yr amserlen o bedwar mis i’r Archwilydd Cyffredinol lofnodi’r cyfrifon ac felly ystyriwyd ei bod hi’n well, o ran amseriad, iddynt gael eu hystyried yng nghyfarfod y Pwyllgor Archwilio a Risg ym mis Medi, fel y gellir gwneud unrhyw addasiadau angenrheidiol cyn y dyddiad cyflwyno. * Dywedodd y Cadeirydd hefyd fod yna opsiwn i alw cyfarfod eithriadol o’r Bwrdd er mwyn cymeradwyo’r adroddiad cyfrifon terfynol. Fodd bynnag, o ystyried bod yna gyfarfod o’r Pwyllgor Archwilio a Risg ym mis Medi, roedd hi’n ymddangos yn synhwyrol i ddefnyddio’r cyfle hwnnw, gyda gwahoddiad agored i holl aelodau’r Bwrdd ymuno ar gyfer yr eitem honno, pe dymunent. Fodd bynnag, os oes rhywun yn teimlo y byddai’n well galw cyfarfod ychwanegol o’r Bwrdd, dylent ddweud hynny a byddai’r mater yn cael ei drafod ymhellach. * Soniodd JM am y sylwadau ar berfformiad ac roedd yn teimlo bod y ganran o ymatebwyr a ddywedodd eu bod yn teimlo’n fwy cadarnhaol ar ôl gweld hysbyseb deledu ‘Gofalwn Cymru’, sef 37%, yn ymddangos yn isel. * Dywedodd SE fod hon yn ymgyrch gymharol newydd, a bod y data’n cael eu trin fel data sylfaenol. Roedd cyngor yn awgrymu ei bod hi’n cymryd sawl blwyddyn i weld effaith ymgyrchoedd o’r fath. Er enghraifft, nid oedd y Fyddin wedi gweld yr effaith roedd yn ei ddisgwyl eto ar ôl ymgyrch 4 blynedd gwerth miliynau o bunnoedd. Roedd gofal cymdeithasol yn fwy cymhleth o ystyried bod yna dros fil o gyflogwyr yn y farchnad. Er bod y ganran yn ymddangos yn siomedig, roedd yn darparu dangosydd sylfaenol y gellir ei fonitro wrth symud ymlaen yn y gobaith y byddai’r ganran yn cynyddu. * Yn dilyn ymlaen o bwynt JM, awgrymodd GQ y gallai fod yn briodol edrych ar effaith hysbysebion gwasanaethau cyhoeddus tebyg, fel y rhai gan Iechyd Cyhoeddus Cymru, er mwyn ystyried ymgyrch Gofalwn Cymru yn erbyn ymgyrchoedd tebyg lle bo’n bosibl.   Bu’r Cadeirydd yn cnoi cil ar drafodaethau diweddar yng nghyfarfodydd y Bwrdd ar yr ‘oslef’ yng nghyhoeddiadau’r sefydliad ac a oeddynt yn dangos bod y sefydliad yn cyfleu yr heriau mae’r sector yn eu hwynebu. Gofynnodd a oedd gan yr Aelodau unrhyw sylwadau ar y llais a ddefnyddir yn y sylwadau ar berfformiad yn yr adroddiad blynyddol a’r cyfrifon.  Roedd HMJ yn teimlo bod yna gyfle i gryfhau’r neges mewn perthynas â’r datganiad trosolwg gan y Swyddog Cyfrifyddu i gydnabod bod y sefyllfa wedi gwaethygu yn ystod y flwyddyn i’r rhai sy’n gweithio yn y sector.  Cyfeiriodd JK hefyd ar drafodaethau mewn cyfarfodydd am y sector mewn argyfwng a bod y sefydliad yn cydnabod hyn ac felly’n barod i gefnogi negeseuon cryfach yn y cyflwyniad os oedd modd.  Soniodd EB ei bod wedi bod mewn nifer o gynadleddau iechyd a gofal yn ddiweddar ac wedi sylwi bod y gair ‘argyfwng’ yn cael ei ddefnyddio’n reit aml. Roedd hi’n bwysig felly fod y sector yn gwybod bod Gofal Cymdeithasol yn deall y sefyllfa ac yn gwbl gefnogol. Roedd hi’n teimlo bod hyn yn bwysig o ran morâl.  Diolchodd SE i’r Aelodau am eu sylwadau gan drafod yr her o sicrhau’r llais cywir. Er bod dangos empathi a dealltwriaeth yn bwysig, roedd angen darparu gobaith i’r sector hefyd yn yr adegau anodd hyn. Soniodd hefyd fod angen cofio pwy fyddai’n darllen yr adroddiad; roedd yn adroddiad ar y sefydliad sef Gofal Cymdeithasol Cymru, nid ar y sector ac efallai fod ffyrdd eraill o ddangos bod y sefydliad yn deall yr heriau oedd yn wynebu’r sector. Dywedodd SE y byddai’n adolygu’r sylwadau i weld lle gellid eu cryfhau heb ychwanegu at y naws negyddol a oedd eisoes yn amlwg.  Wrth drafod sylwadau SE am gydbwysedd, atgoffwyd yr Aelodau mai un o brif gryfderau’r sefydliad oedd y gallu i ddylanwadu ar ddatblygiadau y tu ôl i’r llenni drwy dystiolaeth a pherswâd ac na ddylid anwybyddu hyn.  Dywedodd GQ na allai Gofal Cymdeithasol Cymru fod yn bopeth i bawb; byddai rhai’n dymuno bod yr anawsterau roedd y sector yn eu hwynebu yn cael eu nodi’n gwbl glir, tra byddai eraill yn credu bod hynny’n lladd ysbryd. Roedd o blaid ‘ei dweud hi fel y mae hi’, ond yn cydnabod y gallai defnyddio geiriau fel ‘argyfwng’ achosi mwy o sylw negyddol ac felly bod angen sicrhau cydbwysedd.  Soniodd HMJ hefyd na ddylid gwneud y sefyllfa i deimlo’n waeth nag y mae hi, gan bwysleisio nad yw’r sefyllfa bresennol yn ‘fusnes fel arfer’ gan fod yr heriau sylweddol y mae’r sector wedi’u hwynebu ers cryn amser wedi gwaethygu yn ystod y flwyddyn ddiwethaf.  Diolchodd y Cadeirydd i’r Aelodau am eu cyfraniadau i drafodaeth fuddiol a mynegodd CC ei werthfawrogiad, ar ran y Bwrdd, i’r holl dîm cyllid am eu gwaith parhaus yn y maes hwn.  Rhoddodd y Cadeirydd grynodeb o’r drafodaeth a chytunodd yr Aelodau eu bod wedi:   * **Derbyn** y cofnodion drafft; * **Ystyried** y Llythyr Rheoli Archwilio allanol drafft ISA260; * **Cymeradwyo’r** cyfrifon, yn amodol ar ddatrys y materion sy’n weddill, i’w cyflwyno i Archwilydd Cyffredinol Cymru erbyn 31 Awst 2023; * **Dirprwyo’r** dasg o fabwysiadu’r Cyfrifon Statudol terfynol i’r Pwyllgor Archwilio a Risg yn ei gyfarfod ym mis Medi yn amodol ar ddatrys yr holl faterion sy’n weddill yn foddhaol a bod Archwilio Cymru’n cyhoeddi barn ddiamod (fel y nodwyd yn y ISA260 drafft), gyda gwahoddiad i holl aelodau’r Bwrdd fynychu’r Pwyllgor ar gyfer yr eitem hon.   **GWEITHREDU** |
| **13.** | **Canllawiau Archwiliad Dwfn** |
| i.  ii.  iii.  iv.  v. | **\*DS – Daethpwyd â’r eitem hon ymlaen i’w thrafod i sicrhau cworwm.**  Cyflwynodd y Cadeirydd yr eitem hon ac esbonio bod y Pwyllgor Archwilio a Risg wedi cyflwyno’r cysyniad o adolygiad ‘archwiliad dwfn’ fel ffordd o graffu ar faes penodol o fusnes y sefydliad yn 2022-23. Y bwriad oedd i Bwyllgorau eraill ddefnyddio’r dull hwn lle bo’n briodol, ac i’r canllawiau ddarparu methodoleg gyson.  Darparodd AL drosolwg i’r Bwrdd o’r canllawiau a thynnu sylw at Adran 1.5 yn arbennig, a oedd yn pwysleisio pwysigrwydd bod yn glir o’r cychwyn am bwrpas a chwmpas yr archwiliad dwfn. Roedd hefyd yn nodi’r rhesymau dros gynnal archwiliad dwfn. Gallai’r rhain gynnwys:   * y maes gwaith heb fod ar y trywydd cywir; * heb ddarparu sicrwydd digonol trwy ddulliau eraill; * angen mwy o sicrwydd ar gynlluniau’r dyfodol; * dim dull o gael sicrwydd allanol.   Yn y bôn, mae archwiliad dwfn yn ddull o ddysgu sy’n galluogi Pwyllgorau i ddeall meysydd gwaith penodol yn well ac ymgysylltu â’r swyddogion sy’n rhan o’r gwaith o gyflawni amcanion penodol. Bwriad y canllawiau oedd sicrhau dull cyson ar draws pob Pwyllgor, a bod unrhyw archwiliadau dwfn a gynhaliwyd wedi eu cysylltu â’r fframwaith sicrwydd cyffredinol, yn enwedig pan oedd bylchau yn bodoli yn y trefniadau presennol ar gyfer rheoli risg.  Diolchodd y Cadeirydd i AL am y trosolwg a gwahoddodd gwestiynau neu sylwadau gan yr Aelodau. Codwyd y pwyntiau canlynol:   * Diolchodd SB i AL am yr adroddiad a gofyn a oedd hi’n briodol i’r Pwyllgor perthnasol siarad â staff rheng flaen mewn rhai sefyllfaoedd i ddeall eu safbwyntiau’n uniongyrchol gan gydnabod yr angen i aelodau’r Bwrdd beidio ag ymyrryd gormod. * Dywedodd AL mai mantais archwiliad dwfn oedd y byddai’r arweinwyr gwasanaethau’n mynychu’r Pwyllgor ar gyfer yr eitem honno mewn trafodaeth ddwyffordd yn hytrach na chael adroddiad i graffu arno’n unig. Roedd hyn hefyd yn ddefnyddiol i staff o ran datblygu eu dealltwriaeth am atebolrwydd ar gyfer darparu rhaglen a rhoi cyfle i graffu. * Gofynnodd SB a fyddai hyn yn rhoi cyfle i drafod â staff rheng flaen neu a fyddai trafodaethau’n cael eu safoni’n briodol drwy reolwyr canol. * Dywedodd AL ei fod yn barod i’r tîm sy’n rhan o’r meysydd gwaith fynychu a chyflwyno ar y cyd gyda chymorth priodol. * Rhoddodd EB sylwadau ar yr archwiliad dwfn o Raglen Gofalwn Cymru a gynhaliwyd gan y Pwyllgor Archwilio a Risg. Dyma’r tro cyntaf iddi gyfarfod arweinydd y rhaglen. Roedd hyn yn ddefnyddiol gan y gallai ofyn cwestiynau’n uniongyrchol. Roedd yn gweld hynny fel rhywbeth buddiol i’r Bwrdd a’r staff. * Diolchodd DB am y canllawiau clir gan ddweud y byddai’n beth da, os byddai modd, iddo gael rhannu’r canllawiau â sefydliad arall y mae’n cydweithio ag ef. Atebodd AL y gallai’r canllawiau gael eu rhannu.   Diolchodd y Cadeirydd i aelodau’r Bwrdd am eu cyfraniadau a **chytunodd** yr Aelodau i fabwysiadu’r canllawiau. |
|  | **Effeithiolrwydd Cyfarfodydd** |
|  | Yn ystod yr egwyl gofynnwyd i aelodau’r Bwrdd rannu hyd at dri gair a oedd yn disgrifio sut roeddynt yn teimlo am y cyfarfod hyd yn hyn. Rhoddwyd y rhain mewn cwmwl geiriau a thynnwyd sylw at y geiriau canlynol: hyder; diolchgar; calonnog; sicrwydd; bodlon, cadarnhaol; diddorol; gwybodus; cryno; sicr; balch; brwdfrydig. |
| **9.** | **Strategaeth y Gweithlu – Cynllun Cyflawni** |
| i.  ii.  iii.  iv.  v.  vi.  vii.  viii.  ix.  x.  xi.  xii.  xiii.  xiv.  xv.  xvi.  xvii. | Atgoffodd y Cadeirydd yr Aelodau eu bod wedi cael nifer o gyfleoedd blaenorol i gyfrannu at y Cynllun Cyflawni, yn enwedig drwy sesiwn ddatblygu ym mis Mai a chyfarfod ar y cyd rhwng y Bwrdd ag AaGIC ar 29 Mehefin. O ganlyniad, dylai’r cynnwys fod yn gyfarwydd. Gwahoddodd JD i roi trosolwg byr.  Soniodd JD unwaith eto am y broses ymgysylltu ac ymgynghori a oedd wedi’i chynnal ar y cyd ag AaGIC. Dechreuodd y broses yn Haf 2022 ac roedd tua 350 o bobl a sefydliadau yn rhan ohoni. Bu’r broses yn sail i gyhoeddi dogfen a fu’n destun ymgynghoriad cyhoeddus. Derbyniwyd dros 70 ymateb ffurfiol i’r ymgynghoriad a phedwar cyfraniad ysgrifenedig a ddaeth o’r tu allan i’r llwybr ymateb ffurfiol. Roedd yr holl adborth a dderbyniwyd wedi llywio’r ddogfen a oedd yn cael ei chyflwyno i’w chymeradwyo yn awr.  Gofynnodd JD i’r Bwrdd ystyried a oedd y camau gweithredu’n teimlo’n iawn a gofynnodd a oedd y naratif cyn y camau gweithredu yn adlewyrchu llais y sector. Roedd yn cydnabod nad oedd y strategaeth yn niwtral o ran costau. Roedd y cynllun cyflawni’n seiliedig ar y cynllun busnes cyfredol ac felly byddai angen adnoddau er mwyn rhoi unrhyw gamau newydd neu gamau ychwanegol ar waith.  Cydnabu JD fod Gofal Cymdeithasol Cymru wedi perchnogi a hyrwyddo’r strategaeth hyd yma. Fodd bynnag, er bod angen cydnabod cyfraniad y sefydliad i’r cynllun cyflawni (a ddangoswyd yn Atodiad A), roedd angen sgwrs bellach nawr am y trefniadau llywodraethu wrth symud ymlaen yn sgil lansio Cynllun Gweithredu Gweithlu Cenedlaethol y GIG yn Ionawr 2023.  Gan adeiladu ar drafodaethau cynharach yn y cyfarfod, soniodd JD am yr angen am ragair clir a chadarn a oedd yn adlewyrchu’r sector fel y mae ar hyn o bryd, yn cydnabod yr heriau yn enwedig o ran recriwtio a chadw gweithwyr ac amodau a thelerau a’r adborth cyson yn gofyn am gydraddoldeb. Roedd llesiant yn neges glir hefyd, yn cynnwys llesiant arweinwyr.  Roedd JD hefyd am ddiolch i Erin Fôn Jones am gynnal yr ymgynghoriad a datblygu’r cynllun cyflawni; roedd y gwaith wedi bod yn ddwys ac wedi’i gyflawni mewn cyfnod byr.  Diolchodd y Cadeirydd i JD am y trosolwg ac awgrymodd dorri’r sylwadau a’r cwestiynau yn ddwy ran, gan edrych ar gynnwys y cyflawni’n gyntaf ac yna ar osod y cyd-destun yn y naratif agoriadol.  O ran y cynnwys ac a oedd y cynllun cyflawni’n teimlo’n iawn, derbyniwyd y sylwadau canlynol gan yr Aelodau:   * Soniodd EB am y berthynas waith gadarnhaol a oedd wedi datblygu rhwng Gofal Cymdeithasol Cymru ac AaGIC drwy Strategaeth y Gweithlu ac roedd o’r farn bod y gwaith yn symud ymlaen o ganlyniad. * Diolchodd JM i’r swyddogion am ansawdd yr adroddiad. Roedd yn teimlo ei bod hi’n iawn dweud ar y cychwyn nad oedd yn gynllun niwtral o ran costau a gofynnodd a oedd unrhyw waith wedi’i wneud ar gostau bras ar y cam hwnnw. * Dywedodd JD nad oedd costau wedi’u cyfrif gan na chytunwyd ar y camau gweithredu eto. Fodd bynnag, byddai’r gost o weithredu’r cynllun yn cael ei asesu unwaith y byddai’r cytundeb terfynol wedi’i gwblhau. Mae’r camau gweithredu ar gyfer Gofal Cymdeithasol Cymru wedi’u costio gan eu bod yn gysylltiedig â’r cynllun busnes blynyddol a’r rhaglenni gwaith sydd eisoes yn bodoli. * Diolchodd JM i JD am yr ymateb ac ychwanegodd bod gwybod beth yw’r gost yn aml yn gallu helpu i benderfynu pa gamau gweithredu sy’n realistig neu pa gamau sydd angen eu newid ychydig. Roedd JD yn cydnabod hyn a chytunodd mai dyma’r cam nesaf pwysig. Roedd hefyd yn teimlo y byddai angen blaenoriaethu o ystyried y sefyllfa ariannol gyhoeddus gyfredol. * Diolchodd HMJ i’r swyddogion am eu gwaith caled ar y Cynllun Cyflawni a gofynnodd am sicrwydd fod cydraddoldeb yn cael ei brif ffrydio drwy’r strategaeth a’r pwyntiau gweithredu. O ystyried mai menywod yw mwyafrif y gweithlu roedd yn teimlo bod hyn yn creu heriau rhwng cydbwysedd gwaith ac ymrwymiadau gofalu eraill. * Wrth ymateb, rhoddodd JD sicrwydd i HMJ fod cydraddoldeb a’r Gymraeg yn themâu trawsbynciol yn y cynllun. Roeddynt wedi ceisio dangos hynny yn y cynllun cyflawni, yn enwedig pan oedd camau gweithredu’n ymwneud yn benodol â chynlluniau gweithredu Llywodraeth Cymru fel Mwy na Geiriau neu Cymru Wrth-hiliol neu LHDTC+. Rhoddodd JD enghreifftiau, megis yr ymgyrch Gofalwn Cymru, lle bu ffocws ar ddenu mwy o ddynion neu siaradwyr Cymraeg i’r sector. * Dywedodd SB ei fod yn gweld y Cynllun Cyflawni yn ddealladwy iawn ond roedd am ofyn sut y byddai’r tîm yn sicrhau nad cynllun gweithredu i Gofal Cymdeithasol Cymru yn unig ydoedd ond un a oedd yn eiddo i’r sector. Dywedodd y Cadeirydd fod y cwestiwn hwnnw’n cysylltu’n daclus ag ail ran y drafodaeth ar weithredu. Ar sail y sylwadau hyd yma, roedd y Cadeirydd yn credu bod yr Aelodau’n ymddangos yn fodlon â chynnwys y cynllun gweithredu a gofynnodd a oedd yr aelodau’n fodlon i’w gymeradwyo fel yr oedd. * Cytunodd yr Aelodau eu bod yn fodlon cymeradwyo’r cynllun gweithredu. * Ar y sail honno, gofynnodd i SE roi diweddariad ar drafodaethau a gafodd gyda Llywodraeth Cymru ar roi’r cynllun ar waith.   Wrth ymateb, darparodd SE y pwyntiau canlynol:   * Roedd y cynllun cyflawni’n adlewyrchu’r hyn a glywyd yn uniongyrchol gan y sector, ond byddai angen blaenoriaethu hyn gan y byddai oblygiadau o ran adnoddau ar gyfer llawer o’r camau gweithredu. * Y drafodaeth ar hyn o bryd oedd sut i roi’r cynllun gweithredu ar waith, gan sicrhau bod pawb yn gwybod na fyddai Gofal Cymdeithasol Cymru yn cyflawni’r holl weithgareddau. * Cynhaliwyd trafodaethau â Phrif Swyddog Gofal Cymdeithasol am rôl bosibl i’r Swyddfa Genedlaethol o ran dod â phawb o amgylch y bwrdd. Ond gallai hynny achosi problemau, megis colli rheolaeth a momentwm. Awgrymwyd felly na fyddai’n briodol aros i’r Swyddfa Genedlaethol fod yn weithredol cyn meddwl am sefydlu grŵp llywio a threfniadau llywodraethu ar gyfer y cynllun cyflawni. * Roedd trefniadau llywodraethu’r GIG eisoes ar waith yn sgil cyhoeddi cynllun gweithredu’r GIG yn gynharach ac mae Gofal Cymdeithasol Cymru yn rhan o hwnnw. Fodd bynnag, yn sgil yr heriau sylweddol yn y GIG, teimlwyd mai doeth fyddai ystyried cael grŵp llywio bwrdd gweithredu gofal cymdeithasol ar wahân ar hyn o bryd.   O ystyried bod hyn yn gofyn am drafodaethau pellach ac ystyriaeth ofalus, gofynnwyd i’r Bwrdd ddirprwyo’r penderfyniad terfynol ar y trefniadau llywodraethu i SE yn dilyn trafodaethau pellach â Llywodraeth Cymru, CLlLC ac ADSS Cymru.  Diolchodd SB i SE am y diweddariad. Gofynnodd am i’r Cynllun Cyflawni gael ei wneud yn fwy eglur ac y dylai ddweud nad oedd ‘ni’ yn golygu Gofal Cymdeithasol Cymru’n benodol ond pawb yn y sector.  Cymeradwyodd JK y trywydd ond roedd yn bryderus am adnoddau i gefnogi’r gwaith o gyflawni o ran capasiti’r Tîm Gweithredol a chyllid i gyflawni’r camau gweithredu hynny. Roedd yn teimlo ei bod hi’n bwysig egluro, cyn symud ymlaen ymhellach, pa adnoddau oedd eu hangen a pha gyllid fyddai’n ofynnol i’w darparu.  Roedd DB yn croesawu bod y sector yn cymryd rheolaeth o’r cynllun cyflawni ac yn ategu sylwadau JK y dylid sicrhau bod goblygiadau o ran adnoddau yn glir.  Cytunodd HMJ na fyddai’n briodol aros nes bod y Swyddfa Genedlaethol wedi’i sefydlu ond awgrymodd fod ganddi rôl i’w chwarae ar ôl ei sefydlu. Cytunodd y dylai SE a’r tîm weithio drwy’r trefniadau llywodraethu gan fod pethau’n gallu newid yn gyflym.  Diolchodd y Cadeirydd i aelodau’r Bwrdd am eu sylwadau a’r cwestiynau gan ddweud mai’r hyn a glywodd oedd cefnogaeth i’r cynllun yn amodol ar gadarnhau bod y term ‘ni’ yn y cynllun cyflawni’n golygu er y byddai Gofal Cymdeithasol Cymru’n arwain ar ran y sector, bod angen ymdrech gydweithredol gan nifer o wahanol gyrff a sefydliadau amrywiol. Clywodd hefyd fod y Bwrdd yn fodlon i SE ddod â’r bobl iawn at ei gilydd o amgylch y bwrdd i ddatblygu’r trefniadau llywodraethu ond roedd angen costio camau gweithredu yn awr.  Cadarnhaodd SE y byddai AaGIC yn cael gwahoddiad i fod yn rhan o’r grŵp llywio a sefydlwyd fel rhan o’r ymrwymiad i gydweithio â nhw ar y camau gweithredu ar y cyd.  **Cymeradwyodd** y Bwrdd y cynllun yn amodol ar gymeradwyaeth y Gweinidog a dirprwyodd awdurdod i SE sefydlu’r trefniadau llywodraethu. |
|  | **Effeithiolrwydd y cyfarfod** |
|  | Yn ystod y cyfarfod gofynnwyd i’r Aelodau gyfrannu eu harsylwadau i arolwg Mentimeter yn ymwneud ag eitem Cynllun Cyflawni Strategaeth y Gweithlu ar yr agenda.    Gofynnwyd nifer o gwestiynau gan ddefnyddio graddfa 1-5 (1 = cytuno’n gryf a 5 = anghytuno’n gryf). Roedd y canlyniadau fel a ganlyn:     * Cydbwysedd rhwng cyflwyniad a thrafodaeth yn gywir – Sgôr 4.6 * Digon o her a chraffu - Sgôr 4.6 * Wedi cael cyfle i gyfrannu - Sgôr 4.6 * Hapus gyda’r canlyniad a gafwyd - Sgôr 4.6 |
| **12.** | **Datganiad Argyfwng Hinsawdd** |
| i.  ii.  iii.  iv.  v.  vi.  vii.  viii.  ix.  x.  xi.  xii.  xiii.  xiv. | **\*DS - Daethpwyd â’r eitem hon ymlaen i’w thrafod i sicrhau cworwm.**  Cafwyd trosolwg o’r adroddiad gan AL. Nododd pa mor amserol oedd y datganiad o ystyried lefelau tymheredd ledled y byd ar hyn o bryd, sef y lefelau uchaf erioed i’w cofnodi. Ar ôl mabwysiadu’r datganiad roedd angen meddwl sut i roi proffil uwch i’r argyfwng hinsawdd o fewn y sector a’r sefydliad.  Dywedodd fod Gofal Cymdeithasol Cymru’n gweithio’n agos gyda Llywodraeth Cymru ar fentrau amrywiol yn ymwneud â thrywydd datgarboneiddio ym maes gofal cymdeithasol. Roedd y sefydliad yn gwneud cynnydd hefyd ac yn cynnal trafodaethau ar leihau gofod swyddfa ac wedi newid yn ddiweddar i gontract cyflenwi ynni gwyrdd.  Yn fwy na hynny, byddai angen i’r sefydliad sicrhau bod ei ymddygiad yn cyfateb i’r datganiad a dylai ddechrau edrych yn fewnol ar wybodaeth gan gyflenwyr a’u hymateb i’r argyfwng hinsawdd fel rhan o’r strategaeth gaffael. Byddai Gofal Cymdeithasol Cymru’n parhau i adrodd ar ei ôl-troed carbon yn ogystal â cheisio dylanwadu ar yr agenda hon yn y sector wrth symud ymlaen.  Diolchodd y Cadeirydd i AL am y trosolwg a gofynnodd i GQ am ei theimladau gan ei bod wedi bod yn gweithio gydag AL ar y datganiad.  Soniodd GQ hefyd am yr adroddiadau diweddar ar fanylion yr argyfwng hinsawdd a dywedodd fod y DU yn debygol o fod yn un o’r gwledydd a fydd yn profi’r gwres mwyaf eithafol. Felly, mae angen i drafodaethau ganolbwyntio ar sut beth fydd y gofynion addasu. Roedd GQ am i sgyrsiau am addasu gael eu gweld fel y cam nesaf ac am weld Gofal Cymdeithasol Cymru yn cefnogi’r sector i addasu i’r hinsawdd newidiol. Fel arall, ni fydd y sector yn barod, ac ni fydd y gofal a’r cymorth angenrheidiol ar gael. Cydnabu gyfyngiadau gylch gwaith Gofal Cymdeithasol Cymru yn y maes hwn ond roedd am weld y sefydliad yn rhan o’r trafodaethau.  Dywedodd AL fod addasu bellach ar agenda’r Grŵp Cenedlaethol Gofal Cymdeithasol ac y bydd Gofal Cymdeithasol Cymru’n gobeithio cefnogi’r gwaith hwnnw o safbwynt cenedlaethol yn ogystal â hyrwyddo cyfleoedd ariannu fydd yn cael eu cynnig drwy Lywodraeth Cymru.  Roedd Joseph Wilton (JW) sy’n arwain y Grŵp Cenedlaethol yn arsylwi ar y cyfarfod a darparodd y diweddariad a ganlyn:   * Mae dau brif grŵp wedi’u sefydlu. Mae Bwrdd Prosiect Datgarboneiddio Gofal Cymdeithasol yn cyfarfod bob chwarter a nawr yn canolbwyntio ar y camau nesaf yn dilyn cyhoeddi’r cynllun gweithredu. * Y ffocws yn y cam nesaf fydd ystyried ai drwy grŵp gorchwyl a gorffen y gellid sicrhau’r effaith fwyaf yn y sector gofal cymdeithasol. Byddai hyn yn archwilio’r prif allbynnau allyriadau carbon mewn gofal cymdeithasol a oedd eisoes wedi’u nodi fel gofal mewn llety a gofal yn y gymuned. I ddechrau, byddai’r grŵp yn ystyried sut y gallai gefnogi’r gwaith o ddatgarboneiddio cartrefi gofal preswyl. * Yna, byddai’r ffocws yn symud i ofal yn y gymuned drwy drydaneiddio cerbydau fflyd, rhannu trefniadau cludiant a gwasanaethau llai, sy’n fwy lleol a seiliedig ar le. * Cydnabuwyd bod y rhaglen ar ei hôl hi o ran edrych ar addasu, ond roedd bwrdd rhaglen addasu newydd wedi’i sefydlu’n ddiweddar ar y lefel iechyd a gofal cymdeithasol a fyddai’n darparu mwy o fomentwm.   Diolchodd y Cadeirydd i JW am y trosolwg. Ychwanegodd GQ ei bod hi’n gadarnhaol gweld addasu’n cael ei ystyried. Mae addasu i argyfwng hinsawdd ac ystyried sut mae gofal a chymorth yn mynd i gael ei ddarparu yn y dyfodol yn hanfodol gan fod seilwaith Cymru wedi’i gynllunio i gadw gwres i mewn a chadw gwlybaniaeth allan.  Awgrymodd EB fod yna rai enillion ac ysgogiadau cyflym, fel prydlesi ar gyfer ceir trydan a gofynnodd a oedd modd trefnu bargen wahanol ar gyfer y rhai sy’n gweithio yn y sector gofal cymdeithasol. Dywedodd AL fod Gofal Cymdeithasol Cymru wrthi’n cyflwyno cynllun ceir gwyrdd a fyddai ar gael i staff dros yr wythnosau nesaf. Mae Llywodraeth Cymru, drwy ei gwasanaethau caffael, hefyd yn archwilio’r awydd sy’n bodoli ledled Cymru i gaffael ar y cyd fflyd o gerbydau gwyrdd, ond yn cydnabod y bydd yn her i gael gafael arnynt.  Wrth sôn am addasu, gofynnodd SB a ddylai’r datganiad gynnwys cyfeiriad at y ffaith mai’r bobl sy’n cael eu cefnogi gan y gwasanaethau gofal cymdeithasol yw rhai o’r bobl sydd fwyaf agored i niwed mewn cymdeithas, ac felly nhw fydd yn cael eu heffeithio fwyaf gan wres eithafol sydd felly’n galw am ffocws ar ofal cymdeithasol.  Cytunodd AL a dywedodd fod Iechyd Cyhoeddus Cymru wedi bod yn gwneud gwaith yn y maes hwn ac wedi rhannu’r gwaith gyda’r grwpiau newid hinsawdd. Atgoffodd y Bwrdd hefyd y byddai Gofal Cymdeithasol Cymru’n dod yn gorff cyfrifol o dan Ddeddf Llesiant Cenedlaethau’r Dyfodol o fis Ebrill 2024 ac fel rhan o hynny byddai gofyn iddo sefydlu gweledigaeth ar gyfer sut y dylai’r cynllun edrych ymhen 25 mlynedd. Cytunodd AL i edrych ar sut y gellid cryfhau paragraffau agoriadol y datganiad i bwysleisio mai’r bobl fwyaf agored i niwed fydd yn dioddef y perygl o wres eithafol ac y byddai hynny’n gofyn am ymateb gan y sector gofal cymdeithasol ac iechyd. **GWEITHREDU**  Diolchodd DH i AL a GQ am y gwaith hwn. Myfyriodd ar brysurdeb gweithwyr y sector a pha mor hawdd ydyw i newid hinsawdd ddisgyn oddi ar yr agenda. Felly roedd hi’n bwysig ennyn diddordeb y sector a’u hannog i gymryd rhan drwy ddarparu negeseuon a oedd yn berthnasol iddyn nhw yn eu rolau ac yn berthnasol i’r rhai maent yn gofalu amdanynt. Maes o law, teimlai y gallai fod yn briodol ystyried cyflwyno Gwobr ar gyfer mentrau datgarboneiddio.  **Cymeradwyodd** y Bwrdd y datganiad yn amodol ar y newid a awgrymwyd.  Gofynnodd y Cadeirydd, gan fod y datganiad nawr wedi ei gymeradwyo, beth fyddai’n digwydd nesaf? Dywedodd SE y byddai’r uwch dîm arwain yn ystyried sut i hyrwyddo’r datganiad ar ôl iddo gael ei fireinio, er mwyn gwneud datganiad cadarnhaol o fwriad. |
| **10.** | **Cynllun Busnes Adroddiad Cynnydd Ch1 2023-24** |
| i.  ii.  iii.  iv.  v.  vi.  vii.  viii.  ix.  x.  xi.  xii. | Gofynnodd y Cadeirydd i KS dywys Aelodau drwy bob adran o ddiweddariad Chwarter Un yn systematig, gan oedi am gwestiynau a sylwadau ar ôl pob adran.  Dywedodd KS fod yr adroddiad wedi ei ddiwygio a’i fod bellach wedi ei strwythuro yn unol â’r wyth canlyniad a nodwyd yn y cynllun busnes a’r cynllun strategol. Atgoffwyd yr Aelodau nad oedd fersiwn derfynol y llythyr cylch gwaith ar gyfer 2023-24 wedi’i dderbyn eto. Ar ôl ei dderbyn byddai’r Cynllun Busnes Blynyddol yn cael ei gyflwyno i Lywodraeth Cymru i’w gymeradwyo. Tan hynny, roedd y Cynllun Busnes yn parhau i fod yn fersiwn drafft.  Dywedodd KS fod 80% o’r gweithgareddau sydd wedi’u cynnwys yn y Cynllun Busnes ar y trywydd cywir gyda mesurau lliniaru ar waith ar gyfer y gweddill. Pan nad oedd gweithgareddau’n gwneud cynnydd yn unol ag amserlenni disgwyliedig, roedd esboniad yn yr adroddiad i nodi sut roedd y sefydliad yn ymateb i’r llithriad hwnnw.  Arweiniodd KS y Bwrdd drwy’r 8 canlyniad gan ofyn am sylwadau a chwestiynau am bob canlyniad:   * Canlyniad 1: Llesiant gwell ar gyfer y gweithlu gofal cymdeithasol a blynyddoedd cynnar; ni chafwyd sylwadau na chwestiynau gan yr Aelodau. * Canlyniad 2: Gweithlu gofal cymdeithasol a blynyddoedd cynnar sy’n cael ei gydnabod a’i werthfawrogi’n fawr; ni chafwyd sylwadau na chwestiynau gan yr Aelodau. * Canlyniad 3: Gwasanaethau gofal cymdeithasol a’r blynyddoedd cynnar sy’n denu, recriwtio a chadw pobl â’r gwerthoedd cywir i ddiwallu anghenion y rhai sydd angen gofal a chymorth; ni chafwyd sylwadau na chwestiynau gan yr Aelodau.   Canlyniad 4: Gweithlu gofal cymdeithasol cofrestredig sy’n ennyn hyder y cyhoedd; ni chafwyd sylwadau na chwestiynau gan yr Aelodau.   * Canlyniad 5: Gweithlu gofal cymdeithasol a’r blynyddoedd cynnar sydd â chymwysterau, gwybodaeth a sgiliau addas, ac yn meddu ar werthoedd cywir, ac sy’n ymddwyn ac yn ymarfer yn gywir; ni chafwyd sylwadau na chwestiynau gan yr Aelodau.   Mewn perthynas â Chanlyniad 6: gwasanaethau gofal cymdeithasol sy’n ymgorffori a darparu dulliau gofal a chymorth seiliedig ar gryfderau, roedd SB yn teimlo bod y naratif ar y canlyniad hwn yn tanbrisio’r cyflawniadau yn y maes hwn. Roedd yn awgrymu bod yna rai meysydd lle'r oedd hyn yn dechrau digwydd ond roedd dan yr argraff bod llawer o hyfforddiant wedi’i ddarparu dros y blynyddoedd diwethaf. O ganlyniad, roedd yn amau a oedd y naratif yn adlewyrchu’n llwyr pa mor bwysig yw’r cynnydd sy’n cael ei wneud yn y maes hwn.  Dywedodd SMcC fod y maes hwn wedi bod yn un anodd i fesur ei allbwn. Roedd bob amser wedi’i ddisgrifio fel prosiect. Fodd bynnag, eleni, gofynnwyd i’r tîm ystyried beth oedd busnes craidd a beth oedd gweithgarwch y prosiect er mwyn gallu monitro a mesur cynnydd yn well. Roedd adroddiad llawnach yn cael ei anfon i’r Pwyllgor Gwella bob blwyddyn ar gyfer craffu. Mae’r maes gwaith hwn hefyd yn cyd-fynd â gwaith a wneir gydag AGC ar ddiwylliannau ac arweinyddiaeth gadarnhaol. Er ei bod weithiau’n anodd mesur newidiadau mewn diwylliant, dywedodd SMcC y byddai’n gofyn i’r tîm gynnwys mwy o fanylion mewn adroddiadau i’r Pwyllgor yn y dyfodol. **GWEITHREDU**  Parhaodd KS i weithio’n systematig drwy weddill adrannau’r diweddariad i’r Cynllun Busnes fel a ganlyn:  Canlyniad 7: Ymarfer a pholisi gofal cymdeithasol sy’n seiliedig ar arloesi, ymchwil a data o’r radd flaenaf, a mathau eraill o dystiolaeth; ni chafwyd sylwadau na chwestiynau gan yr Aelodau.   * Canlyniad 8: Mae Gofal Cymdeithasol Cymru yn darparu gwasanaethau effeithiol a chynaliadwy o’r radd flaenaf; ni chafwyd sylwadau na chwestiynau gan yr Aelodau.   Gofynnodd RJ am unrhyw gwestiynau neu sylwadau ar yr adroddiad AD Chwarter 1, a gafodd ei roi rhag blaen ar y porth ond ni chafwyd dim.  O ystyried fformat newydd yr adroddiad, a oedd wedi’i strwythuro o amgylch yr wyth canlyniad cenedlaethol, gofynnodd y Cadeirydd a oedd yr adroddiad yn diwallu anghenion yr Aelodau ac yn mynd i’r afael â’r sylwadau a godwyd mewn cyfarfodydd blaenorol am y cysylltiadau rhwng y naratif a’r dangosfyrddau. Wrth ymateb, cytunodd yr Aelodau ei fod yn fformat mwy defnyddiol, a bod yr adroddiad yn symud yn y cyfeiriad cywir.  Cyflwynodd GR yr adroddiad cyllid gan dynnu sylw at y pwyntiau allweddol canlynol:   * Dyma’r adroddiad cyntaf ar gyfer cyllideb y flwyddyn ariannol, a byddai mwyafrif y gwariant a gynlluniwyd yn digwydd yn ddiweddarach yn y flwyddyn, yn enwedig y gwariant sy’n gysylltiedig â Rhaglen Datblygu Gweithlu Gofal Cymdeithasol Cymru a thaliadau bwrsariaethau. * Roedd newid sylweddol wedi bod i’r gyllideb gwrandawiadau; roedd cyfran uwch o wrandawiadau’n cael eu cynnal yn y fformat symlach a byddai’n arwain at arbediad tybiedig o £200,000 yn y gyllideb. * Roedd 175 bwrsari wedi’u dyrannu hyd yma. Fodd bynnag, credir y bydd y niferoedd terfynol tua 200. Roedd hyn yn newyddion cadarnhaol ond yn golygu y byddai angen dyrannu mwy o arian i gyllideb y bwrsariaethau. * Roedd tanwariant o £200,000 ar hyn o bryd, yn bennaf oherwydd tanwariant yn y gyllideb gyflogau yn sgil oedi mewn recriwtio i’r timau cyfathrebu a digidol. Rhagwelir y bydd y gyllideb cyflogau yn cwrdd â’r costau ar ddiwedd y flwyddyn yn sgil y dyfarniad cyflog anghyfunol a gytunwyd.   Nid oedd unrhyw sylwadau na chwestiynau am yr adroddiad ar y gyllideb. Diolchodd y Cadeirydd i’r swyddogion am gyflwyno’r adroddiad ac am ystyried adborth blaenorol ar yr adroddiad hwn a oedd wedi’i adlewyrchu yn y ffaith bod llawer llai i’w drafod am yr eitem nag mewn cyfarfodydd blaenorol.  Cytunodd yr Aelodau eu bod wedi **craffu ar,** a **chymeradwyo’r** cynnydd yn erbyn Cynllun Busnes 2022-23 yng ngham y chwarter cyntaf. |
| **11.** | **Adroddiad yr Adolygiad Cyflog Cyfartal 2023** |
| i.  ii.  iii.  iv.  v. | Cyflwynodd RJ yr eitem a hysbysu’r Bwrdd bod yr archwiliad cyflog cyfartal yn cael ei gynnal bob blwyddyn ym mis Mehefin fel ffordd o weld a oedd unrhyw anghydraddoldebau posibl neu wirioneddol o ran y ffordd roedd staff yn cael eu talu. Roedd y sefydliad yn dal heb gyrraedd y trothwy (250 o weithwyr cyflogedig) o orfod adrodd yn ffurfiol ond roedd yn cyflawni hyn fel ymarfer da ac yn cyhoeddi’r adroddiad ar y wefan gorfforaethol.  Roedd y bwlch cyflog rhwng y rhywiau yn 11.8% ar hyn o bryd, sef 0.3% yn uwch na’r flwyddyn flaenorol, ond roedd tuedd ar i lawr wedi bod ers 2020 pan roedd y bwlch yn 23.5%. Rhoddodd RJ sicrwydd nad oedd tystiolaeth bod y bwlch cyflog yn deillio o gyflogau annheg. Roedd y bwlch yn deillio o orgynrychiolaeth gan fenywod mewn swyddi gradd is yn y sefydliad.  Cydnabu RJ fod peth gwaith o hyd i’w wneud i annog staff i gwblhau’r data cydraddoldebau yn y system AD. Fodd bynnag, o’r data oedd ar gael, nid oedd unrhyw dystiolaeth i awgrymu gwahaniaethu o ran cyflog yn seiliedig ar unrhyw nodwedd warchodedig. Roedd angen ystyried sensitifrwydd y wybodaeth a rannwyd yn yr adroddiad hwn a’r risg o adnabod unigolion yn sgil y niferoedd cymharol isel a gynrychiolir o fewn rhai nodweddion.  Diolchodd y Cadeirydd i RJ am ei throsolwg a gofyn am unrhyw sylwadau neu gwestiynau. Codwyd y pwyntiau canlynol:   * Gofynnodd HMJ am esboniad o derminoleg; roedd yr adroddiad yn defnyddio’r term ‘gwaith cyfwerth’ ond y term sy’n cael ei ddefnyddio mewn mannau eraill yw ‘gwaith o werth cyfartal’. * Awgrymodd HMJ hefyd y dylid defnyddio’r iaith sydd wedi’i chynnwys yn y ddeddfwriaeth berthnasol wrth gyfeirio at nodweddion gwarchodedig gan fod defnyddio rhywedd a rhyw yn gyfnewidiol yn gallu bod yn ddryslyd. Tynnodd sylw hefyd at y ffaith mai saith o’r naw nodwedd warchodedig oedd yn cael sylw yn yr adroddiad a gofynnodd a oedd y ffaith nad oedd beichiogrwydd a mamolaeth wedi’u crybwyll yn golygu y gallai’r Bwrdd fod yn sicr nad oedd unrhyw broblemau gwahaniaethu ar sail mamolaeth yn y sefydliad. * Dywedodd RJ y byddai’n edrych ar y termau ‘gwerth cyfartal’ a ‘gwaith cyfwerth’ ar gyfer cyfeirio yn y dyfodol. O ran y diffiniad ar gyfer yr adroddiad cyfredol byddai’n edrych ar y graddau o fewn y sefydliad gan y byddai’r holl weithwyr sy’n gweithio ar yr un radd yn cael eu hystyried fel rhai sy’n gwneud gwaith cyfwerth. **GWEITHREDU** * O ran beichiogrwydd a mamolaeth, dywedodd wrth HMJ fod yr adroddiad yn cynnwys gwybodaeth am yr aelodau staff hynny a oedd ar absenoldeb mamolaeth ar hyn o bryd.   **\*DS – Gadawodd y Cadeirydd y cyfarfod yn anfwriadol ar y pwynt hwn oherwydd problemau technegol. Daeth yr Is-gadeirydd, JK, i’r Gadair nes iddo ddychwelyd.**   * Awgrymodd GQ y gallai fod yn fuddiol symud yr iaith i ffwrdd o rywedd i ryw drwy ddefnyddio’r termau ‘dynion a menywod’ wrth symud ymlaen. Roedd hyn yn cael ei drafod gan sectorau eraill ar hyn o bryd, yn cynnwys iechyd meddwl. Awgrymodd y gallai newidiadau tebyg gael eu hystyried gan y Bwrdd yn dilyn asesiadau effaith. * Dywedodd RJ fod sgwrs debyg eisoes wedi cychwyn yng Ngrŵp Cydraddoldeb, Amrywiaeth a Chynhwysiant y sefydliad ac awgrymodd y gallai’r grŵp edrych ar hyn a gwneud argymhelliad i’r Bwrdd ar yr iaith i’w defnyddio yng nghyhoeddiadau’r dyfodol. **GWEITHREDU**   Nid oedd unrhyw sylwadau pellach a chytunodd yr Aelodau eu bod wedi **nodi** a **thrafod** yr adroddiad. Dywedodd y Cadeirydd y byddai’r adroddiad yn cael ei lanlwytho i’r wefan gorfforaethol yn dilyn y cyfarfod er budd tryloywder. |
| **14.** | **Crynodeb o Sesiynau Datblygu Strategol** |
| i.  ii.  iii.  iv.  v. | Dywedodd yr Is-Gadeirydd fod crynodeb o’r pynciau a drafodwyd yn y sesiynau Datblygu Strategol a gynhaliwyd ers cyfarfod diwethaf y Bwrdd yn cael ei gyhoeddi i gyfleu gwaith y Bwrdd rhwng cyfarfodydd ffurfiol y Bwrdd i gynulleidfa gyhoeddus.  Nid oedd hi’n fwriad trafod yr eitem oni bai fod yr aelodau’n dymuno gwneud. Nododd y Bwrdd y wybodaeth a oedd yn y papur.  Tynnodd y Cadeirydd sylw at y newid yn y teitl o sesiynau ‘Datblygu’r Bwrdd’ i ‘Datblygu Strategol’ ac roedd yn croesawu hyn gan ei fod yn fwy cynhwysol o aelodau’r Tîm Rheoli Gweithredol a oedd yn bresennol.  Soniodd SE am y sesiwn ddatblygu a gynhaliwyd ar 19 Gorffennaf. Roedd yr angen i ohirio’r hyfforddiant Cydraddoldeb, Amrywiaeth a Chynhwysiant a drefnwyd wedi darparu mwy o amser i drafod a myfyrio. Croesawyd hyn a bydd angen ei ystyried wrth ddatblygu’r blaengynllun. Cytunodd nifer o’r aelodau bod cael mwy o amser i drafod yn ddefnyddiol.  Esboniodd SE fod yr hyfforddwr yn methu darparu’r sesiwn hyfforddiant Cydraddoldeb, Amrywiaeth a Chynhwysiant oherwydd salwch ac y byddai nawr yn cael ei chynnal ym mis Medi.  **\*DS – Dychwelodd y Cadeirydd i’r cyfarfod ar y pwynt hwn a chadeirio gweddill y cyfarfod.** |
| **14.** | **Effeithiolrwydd y Cyfarfod** |
| i.  ii. | Yn ystod y cyfarfod, gofynnwyd i’r Aelodau gyfrannu eu sylwadau i’r arolwg Mentimeter.  Gofynnwyd nifer o gwestiynau gan ddefnyddio graddfa sgorio 1-10 (1 = anghytuno'n gryf a 10 = cytuno'n gryf). Dyma'r canlyniadau:     * Papurau o ansawdd da – Sgôr 9.3 * Roedd lefel y trafod a'r dadlau ynghylch eitemau allweddol yn ddigonol - Sgôr 8.7 * Ymateb y Tîm Rheoli Gweithredol i heriau neu awgrymiadau a wnaed – Sgôr 9 * Effeithiolrwydd y cyfarfod yn gyffredinol – Sgôr 9.3 |
| **14.** | **Unrhyw Fater Arall** |
| i.  ii. | Ni thrafodwyd unrhyw fater arall.  Daeth y cyfarfod i ben am 12:50 |
| **Dyddiad y Cyfarfod Nesaf:**  Dydd Iau 26 Hydref 2023.  **Camau Gweithredu** | |

|  |  |  |  |
| --- | --- | --- | --- |
| **Rhif** | **Eitem** | **Gweithredu** | **Pwy** |
| 11/23/SCW | Eitem 8 Adroddiad Blynyddol a Chyfrifon Drafft 2022-23 | Gwahodd holl aelodau’r Bwrdd i ddod i gyfarfod Pwyllgor Archwilio a Risg mis Medi ar gyfer eitem yr adroddiad blynyddol a chyfrifon | Llinos Bradbury |
| 12/23/SCW | Eitem 12 – Datganiad Argyfwng Hinsawdd | Ystyried crybwyll ym mharagraffau cyntaf y datganiad mai’r bobl fwyaf agored i niwed fydd y rhai a fydd mewn perygl o wres eithafol, a bydd angen ymateb gan y sector gofal cymdeithasol ac iechyd | Andrew Lycett |
| 13/23/SCW | Eitem 10 – Adroddiad cynnydd Ch1 y Cynllun Busnes -2023-24 | Mwy o fanylion i’w cynnwys yng nghanlyniad 6: gwasanaethau gofal cymdeithasol sy’n ymgorffori a darparu dulliau gofal a chymorth seiliedig ar gryfderau yn adroddiadau’r dyfodol | Sarah McCarty |
| 14/23/SCW | Eitem 11 – Adroddiad Adolygiad Cyflog Cyfartal 2023 | Y grŵp cydraddoldeb, amrywiaeth a chynhwysiant i ystyried yr iaith a ddefnyddir mewn perthynas â rhywedd / rhyw a gwneud argymhelliad i’r Bwrdd | Rhianon Jones |